Hollywood's Bleeding
Hollywood's Bleeding – trečiasis amerikiečių reperio ir atlikėjo Post Malone studijinis albumas, išleistas 2019 m. rugsėjo 6 d. Jam pristatyti išleisti šeši singlai: „Wow“, „Goodbyes“, „Circles“, „Enemies“, „Allergic“ ir „Take What You Want“, o dainas kartu atlieka tokie atlikėjai, kaip DaBaby, Future ir Ozzy Osbourne. Albumas susilaukė daugiausia teigiamų kritikų įvertinimų ir buvo komerciškai sėkmingas visame pasaulyje. Per pirmąją savaitę JAV parduota per 489 tūkstančiai kopijų ir jis debiutavo pirmojoje „Billboard 200“ reitingo vietoje, tapdamas antruoju atlikėjo įrašu, pasiekusiu šią viršūnę. „Hollywood's Bleeding“ taip pat pasiekė aukštas daugelio kitų šalių reitingų vietas, tarp jų – ir pirmąsias vietas Jungtinėje Karalystėje ir Lietuvoje. 2022 m. rugpjūčio mėnesio duomenimis, JAV parduota per keturis milijonus albumo kopijų ir jis tapęs keturiskart platininiu. 2021 m. vykusiuose „Grammy“ apdovanojimuose albumas nominuotas metų albumo kategorijoje, o daina „Circles“ – metų dainos ir metų įrašo.